চ্যাম্পিয়ন্স লিগে আজ মহাযুদ্ধের রাত, একসঙ্গে ১৮টি ম্যাচ

ওয়েব ডেস্ক: নব কলেবরে আয়োজিত হওয়া উয়েফা চ্যাম্পিয়ন্স লিগের (UEFA Champions League) আজ অত্যন্ত গুরুত্বপূর্ণ দিন। লিগ পর্বের প্রাথমিক পর্যায়ের অষ্টম তথা শেষ রাউন্ড। গড়াপেটা যাতে না হয় তাই আজ একই সময়ে একসঙ্গে ১৮টি ম্যাচে মুখোমুখি ৩৬টি দল।

এদিন প্রথম আটে যারা শেষ করবে তারা সরাসরি নক আউট পর্বের (শেষ ষোলো) যোগ্যতা অর্জন করবে। এই মুহূর্তে শীর্ষস্থানে থাকা লিভারপুল (Liverpool FC) এবং দ্বিতীয় স্থানাধিকারী বার্সেলোনার (FC Barcelona) নক আউট নিশ্চিত হয়ে গিয়েছে। আজ হারলেও তাদের কিছু যায় আসে না। তৃতীয় ও চতুর্থ স্থানে রয়েছে যথাক্রমে আর্সেনাল ও ইন্টার মিলান, বিরাট অঘটন না হলে তাদেরও নক আউট নিশ্চিত।

আরও পড়ুন: রাজকোটে জিতে সিরিজে টিকে রইল ইংল্যান্ড

অ্যাস্টন ভিলা, বরুসিয়া ডর্টমুন্ড, বায়ার্ন মিউনিখ এবং রিয়াল মাদ্রিদ আজ জিতে প্রথম আটে জায়গা করার মরিয়া চেষ্টা করবে। তা না পারলেও নক আউটে যাওয়ার দ্বিতীয় সুযোগ আছে, লিগ ফেজের পর খেলা হবে প্লে অফ। দুই লেগের নক আউট প্লে অফ খেলে শেষ ষোলোয় যেতে হবে।

৯ থেকে ২৪ নম্বরে থাকা দলগুলো প্লে অফ খেলার সুযোগ পাবে। কিন্তু ২৫ কিংবা তার নীচে শেষ করা দলগুলি টুর্নামেন্ট থেকে বিদায় নেবে এমনকী আগের মতো ইউরোপা লিগেও আর ঠাঁই হবে না। ইউরোপের অন্যতম সেরা ক্লাব ম্যাঞ্চেস্টার সিটি (Manchester City) এই আশঙ্কায় রয়েছে। আজ ঘরের মাঠে ক্লাব ব্রুগের বিরুদ্ধে পেপ গুয়ার্দিওলার (Pep Guardiola) দল। আশা করা যায়, পুরো তিন পয়েন্ট নিয়ে ১১ পয়েন্টে শেষ করবে তারা। এদিকে ইতিমধ্যেই ১১ পয়েন্ট নিয়ে ২০ নম্বরে রয়েছে ব্রুগ। ১০ পয়েন্ট নিয়ে ২১, ২২, ২৩ এবং ২৪ নম্বরে অবস্থান করছে বেনফিকা, পিএসজি, স্পোর্টিং সিপি এবং ভিএফবি স্টুটগার্ট। সবমিলিয়ে সমীকরণ বেশ জটিল। অর্থাৎ আজ রাতে (ভারতীয় সময় রাত ১.৩০টা) ইউরোপের ক্লাব ফুটবলের আঙিনায় চলবে মহাযুদ্ধ।

দেখুন অন্য খবর: